b"\n_START_ARTICLE_\nSunzi\n_START_PARAGRAPH_\nSunzi ( kitajsko: \xe5\xad\xab\xe5\xad\x90; tudi Sun Tzu, Sun Cu, Sun-tzu ali Sun-zi; rojstno ime: Sun Wu ali Changqing), kitajski general, diplomat in voja\xc5\xa1ki teoretik, 544 \xe2\x80\x93 496 pr. n. \xc5\xa1t.. Deloval je v obdobju Pomladi in Jeseni v starodavni Kitajski. Napisal je edino delo Umetnost vojne (\xe5\xad\xab\xe5\xad\x90\xe5\x85\xb5\xe6\xb3\x95), ki je \xc5\xa1e dandanes zelo vpliven voja\xc5\xa1ki strate\xc5\xa1ki in takti\xc4\x8dni priro\xc4\x8dnik. V kitajski kulturi je Sunzi velika zgodovinska osebnost, zato je dobil \xc4\x8dastni naziv Zi namesto Wu, kar pomeni mojster Sun.\n_START_SECTION_\n\xc5\xbdivljenje in mit\n_START_PARAGRAPH_\nO njegovem \xc5\xbeivljenju je zelo malo znanega in veliko miti\xc4\x8dnimi vsebinami, zato tudi njegov zgodovinski obstoj, ali gre za enega ali ve\xc4\x8d avtorjev, ni povsem gotov, saj ga njegovi sodobniki ne omenjajo. Neenotnost virov se poka\xc5\xbee \xc5\xbee pri kraju rojstva. Zgodovinar Sima Quian ga umesti v kraljevino Wu, Anali Pomladi in Jeseni (\xe6\x98\xa5\xe7\xa7\x8b) pa v Qi. Oba vira se strinjata, da je bil rojen nekje v poznem obdobju Pomladi in Jeseni in da je bil general kralju Hel\xc3\xbcju iz Kraljevine Wu v poznem \xc5\xa1estem stoletju pr. n. \xc5\xa1t.. Svoje izku\xc5\xa1nje v vojskovanju je uporabil za pisanje dela Umetnost vojne. Sima Qian omenja \xc5\xa1e, da je Sunzi svojo teorijo podkrepil s prakso v bitki pri Boju, kjer je zmagal z uporabo lastnih napotkov iz te knjige. Zuova kronika (\xe5\xb7\xa6\xe5\x82\xb3), ki je komentar Analov, tega dejstva ne omenja, kot tudi ne omenja Sunzija. Slog pisanja v Umetnosti vojne je bli\xc5\xbeji slogu poznega obdobja vojskujo\xc4\x8dih se dr\xc5\xbeav, kar pa \xc5\xa1e ne zanika Sunzijeve zgodovinskosti. Mogo\xc4\x8de je njegovo teorijo dopolnil kateri od njegovih naslednikov, ki so kazali isto zanimanje za voja\xc5\xa1ko teorijo. En od teh naslednikov je prav tako voja\xc5\xa1ki teoretik Sun Bin iz konca obdobja Vojskujo\xc4\x8dih se dr\xc5\xbeav. Sun Binovo delo, po naklju\xc4\x8dju odkrito leta 1972, razkriva sledljivost in podobnosti z bolj znano Umetnostjo vojne. V prid argumentu, da je del besedila nastal v kasnej\xc5\xa1em \xc4\x8dasu, so daoisti\xc4\x8dna retorika, nekatera oro\xc5\xbeja, enote in na\xc4\x8dini bojevanja, ki so omenjeni v knjigi in so preve\xc4\x8d moderni za Sun Cujev \xc4\x8das.\n_START_SECTION_\nZapu\xc5\xa1\xc4\x8dina\n_START_PARAGRAPH_\nKnjigo Umetnost vojne so uporabljali mnogi naslednji strategi. Cesar dinastije \xc4\x8c'in \xc5\xa0i Huangdi je uporabil napotke iz knjige, da je kon\xc4\x8dal obdobje Vojskujo\xc4\x8dih se dr\xc5\xbeav in kot prvi v zgodovini zdru\xc5\xbeil Kitajsko v eno dr\xc5\xbeavo. To znanje so kasneje uporabili japonski vojskovodje, ko so zdru\xc5\xbeili njene otoke pod enim cesarjem. Generali imperialne Japonske so v japonsko-ruski in drugi svetovni vojni s pridom uporabljali to knjigo. Mao Cetung in Ho \xc5\xa0i Minh sta svojim privr\xc5\xbeencem ukazala prebrati to knjigo, posledice tega pa so vidne v uspehih vojska obeh voditeljev. Pomen Sun Cujeve knjige je spoznala ameri\xc5\xa1ka vojska, ki se je med in po drugi svetovni vojni vpletla v vojne konflikte v vzhodni Aziji (Japonska, Severna Koreja, Vietnam, posredno Kitajska), zato je Umetnost vojne na\xc5\xa1la mesto v u\xc4\x8dnem programu za oficirje.\n_START_SECTION_\nUmetnost vojne\n_START_PARAGRAPH_\nUmetnost vojne (\xe5\xad\xab\xe5\xad\x90\xe5\x85\xb5\xe6\xb3\x95) je edino delo Sunzija._NEWLINE_V njem so opisane strategije, ki \xc5\xa1e dandanes vplivajo na vojskovanje, med njimi najve\xc4\x8d takih, ki poudarjajo pomen morale in oskrbe na vojnem pohodu. Sunzi v knjigi zagovarja strategijo, ki sovra\xc5\xbenika spravi na kolena s kar najmanj boja in celo z uporabo vojnih ujetnikov kot vojake lastne vojske. To naj bi demoraliziralo nasprotnika, ki bi videl lastne ljudi v sovra\xc5\xbenikovih vrstah._NEWLINE_Taktika zmage brez oz. s \xc4\x8dim manj boja se je v zgodovini najbolje pokazala v francosko-pruski vojni, ko je pruski feldmar\xc5\xa1al von Moltke v bitki pri Sedanu onesposobil veliko francosko armado in s tem zagotovil hitro zmago. Hitre zmage so po mnenju Sunzija klju\xc4\x8d do vojnega uspeha, saj dalj\xc5\xa1a obdobja vojskovanja privedejo do te\xc5\xbeav z organizacijo in oskrbo vojske._NEWLINE_Sunzijeva Umetnost vojne je prevedena v \xc5\xa1tevilne jezike, tudi v sloven\xc5\xa1\xc4\x8dino, vendar gre \xc5\xbeal za posreden prevod in angle\xc5\xa1\xc4\x8dine. Slovenskemu prevodu je dodan strokoven komentar angle\xc5\xa1kega sinologa Johna Minforda. Delo ostaja aktualno: filozofija vojne se ni dosti spreminjala, teme ki se pa ti\xc4\x8dejo oskrbe, infiltracije itn., pa se lahko prenesejo \xc5\xa1e na druga podro\xc4\x8dja, kot je na primer poslovni svet. Obstajajo \xc5\xbee mnoge priredbe za Umetnost vojne za take in druga\xc4\x8dne okoli\xc5\xa1\xc4\x8dine."